
Hatóanyagok permeabilitási viszonyainak vizsgálata eltérő lipidösszetételű természetes lipidkivonat alapú membránokon

A gyógyszerkutatás korai fázisának egyik fontos feladata a hatékony szűrési lépések kidolgozása, mellyel a potenciális gyógyszerjelöltek (API) köre leszűkíthető. Ennek egyik kiemelt iránya a hatóanyagok farmakokinetikai tulajdonságainak, így pl. a célzott szöveten történő hatóanyag felszívódásnak a vizsgálata, mely elsődlegesen in vitro rendszereken történik. Ilyen in vitro, 96-lyukú mérőtálca(plate)-alapú technika a PAMPA (Parallel Artificial Membrane Permeability Assay) rendszer, amely nagyszámú vegyület gyors és robusztus permeabilitás vizsgálatát teszi lehetővé biomimetikus, mesterséges lipidmembránokon.
Kutatómunkám célja különböző, kereskedelmi forgalomban elérhető szövetspecifikus lipidkeverékek (vér-agy gát-, máj-és szív- specifikus lipid extraktumok) alkalmazásával kémiailag diverz gyógyszervegyületek permeabilitási viszonyainak összehasonlítása a PAMPA rendszer segítségével. A gyógyszervegyületek eltérő fizikai-kémiai tulajdonságaik alapján (molekulatömeg, sav-bázis karakter, lipofilitás, oldhatóság, poláris molekulafelszín) várhatóan különböző mértékben képesek felszívódni az egyes szövetekben. A munka további célja tehát olyan fizikai kémiai paraméterek azonosítása statisztikai és egyéb keminformatikai módszerekkel, melyek várhatóan fontos szerepet játszanak az adott szövetekre vonatkozó felszívódási folyamatok leírásában.



